Komisijas ziņojums Padomei un Eiropas Parlamentam - Makao īpašās pārvaldes apgabals. 2007. gada ziņojums /* COM/2008/0167 galīgā redakcija */





[pic] | EIROPAS KOPIENU KOMISIJA | Briselē, 2.4.2008 COM(2008) 167 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM Makao īpašās pārvaldes apgabals. 2007. gada ziņojums KOMISIJAS ZIŅOJUMS PADOMEI UN EIROPAS PARLAMENTAM Makao īpašās pārvaldes apgabals.2007. gada ziņojums Kopsavilkums Astoņus gadus pēc Makao nodošanas Ķīnas valdījumā principa “viena valsts, divas sistēmas” īstenošana joprojām ir apmierinoša – ir saglabāta Makao savdabīgā sabiedrības struktūra, dzīvesveids, tiesiskums un pamatbrīvības. Pateicoties abu pušu pragmatiskai pieejai, 2007. gadā sadarbība ar ES turpināja vērsties plašumā un gūt labus panākumus. Pēc stagnācijas pagājušā gadsimta deviņdesmito gadu beigās Makao ekonomikas stāvoklis kopš 2002. gada ir ievērojami uzlabojies, pateicoties liberalizācijai un tās radītajam straujajam uzplaukumam kazino nozarē – Ķīna deva stimulu kazino un vietējā tūrisma nozarei (ar Kontinentālās daļas apmeklētāju programmu) un plašākai ekonomikai, atļaujot Makao privileģētu piekļuvi kontinentālās daļas tirgiem. Tomēr bažas rada tas, ka netiek veiktas institucionālās un administratīvās reformas, kas nodrošinātu lielāku pārskatāmību un tiešāku atbildību. Makao valdība atzīst, ka pastāv problēmas sociālajā, vides un administratīvajā jomā, ko rada neparasti straujā Makao ekonomikas izaugsme, un plāno tās risināt. Ievads 2007. gadā apritēja astoņi gadi, kopš Makao 1999. gadā tika nodota Ķīnas valdījumā. Līdz ar šo nodošanu minētajā teritorijā tika izveidots Ķīnas Tautas Republikas īpašās pārvaldes apgabals. Makao atkalapvienošana ar kontinentālo daļu balstās uz principu “viena valsts, divas sistēmas” un Makao Pamatlikumu, ko pieņēma Ķīnas Tautas Republikas Nacionālajā Tautas kongresā. Pamatlikums nodrošina, ka Makao līdzšinējā sistēma un dzīvesveids paliek nemainīgs 50 gadus. Uzņēmējdarbības vides, tiesiskuma un pamattiesību saglabāšana šajā teritorijā bija un arī turpmāk būs mērķis, kālab ES atbalsta Ķīnas principu “viena valsts, divas sistēmas”, kurš kopumā darbojies labi. 1. ES un Makao sadarbība 2007. gadā Arī 2007. gadā Makao bija nozīmīgs partneris ES, tām ir kopīgas vērtības un intereses ekonomikas, regulējuma, sociālajā, izglītības un kultūras jomā. Eiropas Komisijai un Makao ĪPA valdībai 2007. gadā bija divas Apvienotās sadarbības komitejas sanāksmes – 12. EK un Makao Apvienotā Komiteja (AK) Makao 2007. gada 6. februārī un 13. EK un Makao Apvienotā komiteja Briselē 2007. gada 10. decembrī. Abās sanāksmēs tika aplūkota pašreizējā EK un Makao sadarbība un izskatītas turpmākās sadarbības ievirzes, tālāk attīstot Komisijas 2006. gada paziņojumu “Eiropas Savienība, Honkonga un Makao: sadarbības iespējas 2007. – 2013. gadā”[1]. Juridiskais pamats šādam ES un Makao dialogam un sadarbībai ir Tirdzniecības un sadarbības nolīgums, kuru EEK un Makao parakstīja 1992. gadā. Nākamā EK un Makao AK sanāksme ir plānota 2008. gada otrajā pusē Makao. Sekmīgā EK un Makao tiesiskās sadarbības programma noslēdzās 2007. gada sākumā ar lielu konferenci Makao 2007. gada 5.-7. februārī par tēmu “Viena valsts, divas sistēmas, trīs tiesiskās kārtības – attīstības perspektīvas”, kurā piedalījās daudzi konstitucionālo tiesību eksperti no Makao, Honkongas un kontinentālās Ķīnas, kā arī no daudzām Eiropas Savienības dalībvalstīm. Panākumi 2007. gadā tika gūti ES un Makao sadarbībā imigrācijas jomā, sekmīgi īstenojot ES un Makao atpakaļuzņemšanas nolīgumu un lietderīgo MIGRAMACAO mācību programmu Makao imigrācijas dienestu darbiniekiem. Makao un ES sadarbība tirdzniecības un ekonomikas jomā 2007. gadā tika izvērsta plašāk, īstenojot vairākus īpašus Eiropas pasākumus Makao starptautiskajā tirdzniecības izstādē 2007. gada 18.-21. oktobrī. Eiropas Komisija atzinīgi vērtēja Makao ĪPA nozīmīgos centienus 2007. gadā novērst un apkarot nelikumīgi iegūtu līdzekļu legalizēšanu un terorisma finansēšanu. Pēc tam, kad ASV Valsts kase bija apsūdzējusi Banco Delta Asia (BDA) nelikumīgi iegūtu līdzekļu legalizēšanā, Makao monetārās iestādes pārņēma BDA pārvaldības kontroli, ieviešot vairākas reformas pirms tās nodošanas atpakaļ sākotnējiem akcionāriem 2007. gada septembrī. Eiropas Komisija ņem vērā publiskā iepirkuma procedūru efektivizēšanu, lai uzlabotu to pārskatāmību un stiprinātu reglamentējošo sistēmu, tādējādi veicinot godīgu un atklātu konkurenci, un mudina Makao īstenot un attīstīt tālāk šādu valsts pārvaldes reformas un korupcijas novēršanas politiku. Visbeidzot, Komisija sāka ievadsarunas ar Makao nolūkā veicināt tādu pasākumu ieviešanu, kas ir līdzvērtīgi EK direktīvai par uzkrājumu aplikšanu ar nodokļiem. ES direktīvas par uzkrājumu aplikšanu ar nodokļiem mērķis ir radīt dalībvalstīm iespēju, veicot informācijas apmaiņu, efektīvi īstenot savas tiesības aplikt ar nodokli ienākumus, ko ES fiziskās personas – rezidenti saņēmuši kā procentu maksājumus par uzkrājumiem ārpus rezidences valsts. Direktīva neskar valstu iekšējos tiesību aktus nodokļu jomā un nevienai valstij neuzliek pienākumu ieviest ieturamo nodokli. ES un Makao divpusējā preču tirdzniecība turpināja sarukt, jo pēc Nolīguma par tekstilprecēm un apģērbu darbības termiņa izbeigšanās samazinājās apģērbu imports no Makao. Pirmajos deviņos 2007. gada mēnešos imports no Makao samazinājās par aptuveni 12 %, veidojot 366 miljonus eiro. Turpretī ES eksports uz Makao piedzīvoja strauju pieaugumu par 28 %, veidojot 146 miljonus eiro, pateicoties lielajam pieprasījumam pēc ražošanas līdzekļiem un prestižām patēriņa precēm, kas saistīts ar Makao straujo ekonomikas izaugsmi. Ārējo attiecību jomā Makao joprojām kalpoja par platformu Ķīnas starptautiskajām attiecībām ar portugāļu valodā runājošo pasaules daļu, izmantojot mehānismus, kas tiek pārvaldīti sadarbībā ar Ķīnas Tautas Republikas centrālo valdību. 2. Politikas un ekonomikas notikumi Komisija 2007. gadā turpināja uzraudzīt institucionālās, ekonomikas un sabiedrības attīstības tendences Makao, pamatojoties uz savu 1999. gada oficiālo apņemšanos “cieši uzraudzīt un sekmēt principa “viena valsts, divas sistēmas” īstenošanu, lai pilnībā atbalstītu Makao politisko, ekonomikas un kultūras autonomiju”[2]. ĪPA un kontinentālās daļas attiecības ir samērā mierīgas. Pat vēl pirms Ķīna atsāka īstenot suverenitāti, Makao bija jūtama Ķīnas valdības un dažu tās iestāžu, piemēram, Sabiedrības drošības biroja ietekme. Ar azartspēļu nozari saistītā noziedzība (nelikumīgi iegūtu līdzekļu legalizēšana, bandu savstarpējā izrēķināšanās, korupcija utt.) ir pamats bažām, un gan kontinentālā daļa, gan citi, piemēram, ASV, izdara spiedienu uz Makao, lai tā savus tiesību aktus un tiesību aizsardzību pielāgotu starptautiskajai praksei. Nacionālajam Tautas kongresam līdz šim nav lūgts interpretēt Makao Pamatlikumu, un Makao tiesu neatkarība nav apstrīdēta. Virzība uz demokrātiju nav būtisks jautājums, jo atšķirībā no Honkongas Pamatlikuma Makao Pamatlikumā nav noteikts, ka konstitucionālās attīstības galīgais mērķis ir vispārēju vēlēšanu ieviešana, lai arī tas paredz iespēju grozīt metodi, kā tiek izraudzīta galvenā izpildpersona un likumdevēji. Savā 2008. gada politikas uzrunā 2007. gada 13. novembrī galvenā izpildpersona Edmund Ho sacīja, ka nebūs iespējams ieviest tiešas vēlēšanas 2009. gadā vai tūlīt pēc 2009. gada un ka šo jautājumu ir vispirms rūpīgi jāizpēta. Eiropas Komisija ņem vērā šo paziņojumu un gaida demokrātijas attīstības plāna uzsākšanu. Ho kungs arī paziņoja, ka ir nolēmis savu pilnvaru termiņa laikā, proti, līdz 2009. gadam pabeigt juridiskās procedūras attiecībā uz likumdošanu saistībā ar Makao Pamatlikuma 23. pantu, kurā noteikts, ka Makao jāīsteno likumi, kas “aizliedz jebkādu nodevības, atdalīšanās, sacelšanās (un) varas gāšanas aktu pret Centrālo Tautas valdību vai valsts noslēpumu zādzību, lai liegtu ārvalstu politiskajām organizācijām vai struktūrām veikt politiskas darbības apgabalā, ..”. Makao tiesu iestādes un tiesību aizsardzības dienesti turpina uzrādīt labus rezultātus. Kompetentu un neatkarīgu tiesu darbs, lai efektīvi aizsargātu brīvības un pamattiesības, ir Makao dzīvesveida pamats. Sabiedrības uzmanību 2007. gadā piesaistīja tiesas process, kurā tika tiesāta viena no augstākajām valsts amatpersonām – bijušais Makao valdības transporta un komunālās infrastruktūras sekretārs Ao Man-long , kurš tika apsūdzēts kukuļošanā un nelikumīgi iegūtu līdzekļu legalizēšanā. Atspoguļojot sabiedrības viedokli, Makao preses izdevumi kritizēja Makao valsts pārvaldi par pārlieku lielajiem izdevumiem municipālajām padomēm, it kā slepeno vienošanos starp valdību un uzņēmējiem par zemes pārdošanu un darbaspēka ievešanu un kopumā par sociālo atšķirību palielināšanos. 2007. gadā notika vairākas publiskas demonstrācijas (1. maijā, 1. oktobrī un 20. decembrī), kurās tika paustas nelielu, bet ļoti aktīvu Makao sabiedrības grupu bažas. Makao ievērojamo panākumu ekonomikā, kas tiek gūti kopš 2002. gada, blakusefekti ir reālo ienākumu samazināšanās dažiem nabadzīgākajiem iedzīvotāju slāņiem, kā arī tiem, kuriem ir fiksēti ienākumi, kā arī neizbēgams stress, ārējā fiziskā ietekme un ietekme uz vidi un izmaksas, kuras rada straujā urbanizācija, sastrēgumi, ekonomikas attīstība un sociālās pārmaiņas. 2007. gadā Makao valdība sāka atzīt, ka pastāv šīs problēmas ekonomikā, vides un sociālajā jomā, un sāka pievērsties tām. Galvenā amatpersona Edmund Ho izziņoja pasākumus, kas paredzēti, lai risinātu šīs problēmas un mazinātu tās – ienākumu nodokļa samazinājumi zemāk atalgotām personām, mazāki īpašuma nodokļi lētākiem īpašumiem, algas pieaugums ierēdņiem, 19 000 jaunceļamu mājokļu, lielākas pilnvaras korupcijas apkarošanas komisijai un dažādas citas dotācijas un palīdzības iniciatīvas sociālajā un kultūras jomā. Makao ekonomikas izaugsme 2007. gadā turpināja savu ievērības cienīgo gaitu. Kad 2002. gadā tika liberalizēts kazino monopols, kazino licenču turētāju skaits pieauga līdz sešiem, bet ieņēmumi no azartspēlēm piecu gadu laikā trīskāršojās, apsteidzot Lasvegasu. Makao ekonomikas pīlāri bija tūrisms un azartspēles, ko balstīja arvien pieaugošais ieinteresētu apmeklētāju skaits gan no Ķīnas kontinentālās daļas, gan visas pasaules. Milzīgi ārvalstu ieguldījumu projekti ir izmainījuši pilsētas ainavu, nepārprotami padarot Makao par starptautisku tūrisma un ieguldījumu centru. Pēc pieauguma 2006. gadā, kas bija mērāms divciparu skaitļos, reālais IKP pieaugums pirmajos trīs 2007. gada ceturkšņos sasniedza gandrīz 30 %. Fiskālie ieņēmumi 2007. gadā palielinājās par aptuveni 50 %, radot būtisku valsts budžeta pārpalikumu. Makao IKP uz cilvēku ziņā pašlaik ir apsteigusi Honkongu. 3. Nākotnes perspektīvas Komisija atzīst, ka kopumā princips “viena valsts, divas sistēmas” ir ticis ievērots un sekmīgi darbojas Makao iedzīvotāju labā. Svarīgi ir tas, ka ĪPA valdībai joprojām ir liela autonomija ekonomikas, tirdzniecības, fiskālajos, finanšu un normatīvajos jautājumos un Makao iedzīvotājiem joprojām ir sava tiesību sistēma, neatkarīga tiesu sistēma, personu īpašumtiesības, vārda brīvība un tirgus ekonomikas sistēma. Makao jāsaskaras arī ar plašu problēmu klāstu attiecībā uz vides kvalitāti, jo īpaši uz arhitektūras un kultūras mantojuma saglabāšanu un pārvaldību, gaisa kvalitāti, ūdens kvalitāti, energoefektivitāti, atkritumu pārstrādi un zema emisijas līmeņa standartiem transportlīdzekļiem. Šajā sakarībā Makao būs nepieciešami ciešāki sakari un sadarbība ar kontinentālo daļu, jo īpaši ar Guangdong provinci, Shenzhen , Zhuhai un Honkongu. Šāda sadarbība ir būtiska, lai risinātu jautājumus par tirdzniecības un imigrācijas plūsmu, kā arī par tiesību aizsardzību, valsts pārvaldes stiprināšanu un vides problēmu risināšanu. Jāņem vērā arī ieguldījums, ko varētu sniegt zinātne, izmantojot piedāvātās sadarbības iespējas ES Septītās pētniecības pamatprogrammas ietvaros. Komisija uzskata, ka ES var un vēlas dot ieguldījumu, piedāvājot savu pieredzi. [1] “Eiropas Savienība, Honkonga un Makao: sadarbības iespējas 2007. – 2013. gadā”. Komisijas paziņojums Padomei un Eiropas Parlamentam, COM(2006) 648 galīgā redakcija, 26.10.2006. [2] Komisijas paziņojums Padomei un Eiropas Parlamentam “Eiropas Savienība un Makao: pēc 2000. gada” Brisele, 12.11.1999., COM(1999) 484 galīgā redakcija.